CELEX: 32020D1008
Language: ro
Date: 2020-07-09 00:00:00
Title: Decizia de punere în aplicare (UE) 2020/1008 a Consiliului din 9 iulie 2020 de modificare a Deciziei de punere în aplicare (UE) 2018/1696 privind regulamentul de funcționare al juriului de selecție prevăzut la articolul 14 alineatul (3) din Regulamentul (UE) 2017/1939

10.7.2020   
               
               
                  RO
               
               
                  Jurnalul Oficial al Uniunii Europene
               
               
                  LI 221/1
               
            
         DECIZIA DE PUNERE ÎN APLICARE (UE) 2020/1008 A CONSILIULUI
         din 9 iulie 2020
         de modificare a Deciziei de punere în aplicare (UE) 2018/1696 privind regulamentul de funcționare al juriului de selecție prevăzut la articolul 14 alineatul (3) din Regulamentul (UE) 2017/1939
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/1939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European (EPPO) (1), în special articolul 14 alineatul (3),
         având în vedere propunerea Comisiei Europene,
         întrucât:
         
                     (1)
                  
                  
                     Parchetul European a fost înființat pentru a ancheta, a urmări penal și a trimite în judecată autorii infracțiunilor care aduc atingere intereselor financiare ale Uniunii și pe complicii acestora.
                  
               
                     (2)
                  
                  
                     În conformitate cu Regulamentul (UE) 2017/1939, Consiliul numește fiecare procuror european din rândul a trei candidați calificați desemnați de fiecare stat membru, după ce a primit un aviz motivat din partea juriului de selecție prevăzut la articolul 14 alineatul (3) din regulamentul menționat.
                  
               
                     (3)
                  
                  
                     Selecția și numirea procurorilor europeni, care, împreună cu procurorul-șef european, formează Colegiul EPPO, reprezintă o condiție prealabilă pentru înființarea Parchetului European.
                  
               
                     (4)
                  
                  
                     La 13 iulie 2018, Consiliul a adoptat Decizia de punere în aplicare (UE) 2018/1696 (2) stabilind regulamentul de funcționare al juriului de selecție (denumit în continuare „regulamentul de funcționare”) prevăzut la articolul 14 alineatul (3) din Regulamentul (UE) 2017/1939.
                  
               
                     (5)
                  
                  
                     Potrivit regulii VI.2 din regulamentul de funcționare, după primirea desemnărilor de candidați, juriul de selecție le examinează în funcție de cerințele stabilite la articolul 16 alineatul (1) din Regulamentul (UE) 2017/1939. Juriul de selecție audiază candidații desemnați. Audierile se desfășoară nemijlocit. În cazul în care un candidat desemnat își retrage desemnarea înainte de desfășurarea audierii, juriul de selecție, prin secretariatul său, solicită statului membru în cauză să desemneze un nou candidat.
                  
               
                     (6)
                  
                  
                     Potrivit regulii VII.2 din regulamentul de funcționare juriul de selecție formulează, pe baza concluziilor la care a ajuns în urma examinării și a audierilor, un aviz privind calificările candidaților pentru exercitarea atribuțiilor de procuror european și indică în mod clar dacă un candidat îndeplinește sau nu condițiile prevăzute la articolul 16 alineatul (1) din Regulamentul (UE) 2017/1939. Juriul de selecție își motivează avizul. În cazul în care candidații desemnați nu îndeplinesc condițiile prevăzute la articolul 16 alineatul (1) din Regulamentul (UE) 2017/1939, aceeași regulă prevede că juriul de selecție, prin secretariatul său, solicită statului membru în cauză să desemneze un număr corespunzător de noi candidați.
                  
               
                     (7)
                  
                  
                     Prin excepție de la regula VI.2 al doilea paragraf și de la regula VII.2 al doilea paragraf din regulamentul de funcționare, juriul de selecție ar trebui să aibă posibilitatea de a prezenta avizul său motivat Consiliului cu privire la doar doi candidați eligibili în cazul în care se stabilește în mod suficient că unui stat membru îi este imposibil, în mod obiectiv, datorită circumstanțelor excepționale din statul membru respectiv, să găsească un al treilea candidat eligibil într-un termen rezonabil, cu toate că a depus toate eforturile necesare în acest sens. Juriul de selecție ar trebui să recurgă la această posibilitate numai în cazul în care un candidat își retrage candidatura sau este considerat neeligibil de către juriul de selecție și atunci când statul membru respectiv a desemnat deja, cel puțin o dată, un nou candidat în conformitate cu regula VI.2 sau VII.2. Într-o astfel de situație, juriul de selecție ar trebui să poată transmite Consiliului avizul său cu privire la doi candidați eligibili, iar Consiliul ar trebui să poată numi procurorul european pe baza unei liste cu numai doi candidați eligibili.
                  
               
                     (8)
                  
                  
                     Prin urmare, Decizia de punere în aplicare (UE) 2018/1696 ar trebui modificată în consecință.
                  
               
                     (9)
                  
                  
                     Pentru a asigura începerea în timp util a activității EPPO, prezenta decizie ar trebui să intre în vigoare în ziua următoare datei publicării sale,
                  
               ADOPTĂ PREZENTA DECIZIE:
         
            Articolul 1
            În cuprinsul regulii VII.2 din anexa la Decizia de punere în aplicare (UE) 2018/1696, se introduce următorul paragraf după cel de al doilea paragraf:
            
               „Prin excepție de la al doilea paragraf din prezenta regulă și de la al doilea paragraf din regula VII.2, atunci când se stabilește în mod suficient că unui stat membru îi este imposibil, în mod obiectiv, datorită circumstanțelor excepționale din statul membru respectiv, să găsească un al treilea candidat eligibil într-un termen rezonabil, cu toate că a depus toate eforturile necesare în acest sens, juriul de selecție poate, în urma consultării statului membru în cauză și după ce și-a motivat într-o măsură suficientă poziția, să prezinte Consiliului un aviz motivat cu privire la numai doi candidați eligibili.”
            
         
         
            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
         
         
            Adoptată la Bruxelles, 9 iulie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  JO L 283, 31.10.2017, p. 1.
         
            (2)  Decizia de punere în aplicare (UE) 2018/1696 a Consiliului din 13 iulie 2018 privind regulamentul de funcționare al juriului de selecție prevăzut la articolul 14 alineatul (3) din Regulamentul (UE) 2017/1939 de punere în aplicare a unei forme de cooperare consolidată în ceea ce privește instituirea Parchetului European (EPPO) (JO L 282, 12.11.2018, p. 8).